17.01.2014

רעיון לפעילות/שיחה עם יהודים בתפוצות

**השילוב שבין מסורת לארוחה משפחתית – משפחות ישראליות משתפות**

* אצלנו בארוחת שישי היה מקריא לנו 2-3 דילמות אתיות ואנחנו היינו מביעים את דעתנו.
* אצלנו כל אחד משתף במשהו מהשבוע שעבר עליו. לפעמים יש כמה ולפעמים לא. לרוב יש פשוט המון אוכל.
* אבא מחלק קלפים בסוף הארוחה קלף נמוך מנקה בשביל כולם (צחוק או רצינות ?)
* אצלנו כל פעם מחדש אבא עושה בשבת בצהריים קידוש על ליקר מגעיל שאף אחד מאיתנו לא רוצה לשתות וכל פעם מחדש אמא תטעם ותגיד שזה דווקא טעים, מישהו רוצה? כל פעם מחדש! ואף אחד לא רוצה!
* אצלנו ההורים מברכים את הילדים בלחש בזמן הקידוש. אחרי הקידוש ואני ואחותי יוצאות לסיבוב הליכה ורכילות אחרי האוכל, כבר שנים. להרגיע את הגוף ולהזין את הסקרנות.
* אצלנו במשפחה עונים ביחד על השאלות טריוויה שמתפרסמות בעיתון הארץ כל סופ"ש וכל אחד תורם מהידע שלו.
* אבא שלי מזייף שירי שבת. וגם שם ידיו על ראשי הילדים ומברך (כמו ברכת כהנים).
* מחלקים את החלה אחרי הברכה - לפי הגילאים סביב השולחן- מהמבוגר ביותר לצעיר ביותר.
* אחרי שאבא שלי מברך המוציא, הוא חותך לכל אחד חתיכה מהחלה. אם מישהו היה חסר בארוחה (נגיד אחותי ובעלה לא באו) הוא היה חותך לכולם חתיכות ובסוף גם אוכל את כולן עם הסלטים והגפילטע פיש.
* אנחנו שרים את הקידוש ביחד כל המשפחה.
* אצלנו הארוחה הגדולה היא יותר בשבת בצהרים עם סבא וסבתא והמסורת היא שתמיד סבתא שלי מכינה מרק - לא משנה אם חורף או קיץ - תמיד כל שבת יש מרק בהתחלה.
* אחרי קידוש עושים סבב נשיקות ושבת שלום. גם אם יש מיליון אנשים כולם קמים ומברכים כל אחד מהנוכחים.
* סבא שלי מוזג יין עד שהוא נשפך מהכוס על כל השולחן - קוראים לזה אצלנו טקס הכתמת המפה.
* לנו יש "טקס" לפתיחה וחלוקה של בקבוק יין. מעין ריטואל לא כתוב שחוזר על עצמו.
* גם אצלנו יש סבב של נשיקות חיבוקים וברכות שבת שלום.
* אצלנו במשפחה דווקא הבנות עושות את הקידוש.
* אנחנו כל שנה חוגגים את סדר טו בשבט , עם הגדה מעיראק, והמסורת היא לעשות אותו חצי בערבית וחצי בעברית.
* לנו יש מסורת שהנהגתי ב15 השנים האחרונות והיא שבארוחה עם המשפחה כל אחד מספר על מעשה אחד טוב שעשה באותו שבוע ומעשה טוב שעשו לו. המטרה בלספר משהו טוב שעשו לך הוא לדעת להכיר תודה. ובמקום להגיד מגיע לי, אני אומר שאני בר מזל שיש לי בחיים שלי מישהו שמרגיש שמגיע לי. בהתחלה זה היה מוזר ושונה אבל עכשיו זה טבעי ומהנה.
* אצלנו פעם כשמתכנסת המשפחה המורחבת, מתבקשים כל הנכדים והוריהם להשתיק ולהניח את הסמארטפונים ודומיהם בסלסלה גדולה המונחת בפינת הבית. רק אז מתיישבים כולם מסביב לשולחן.
* הסינגל החדש של [רמי קלינשטיין](http://www.youtube.com/watch?v=pn_p5_8taxg) מאוד רלוונטי לנושא הזה. אולי אפשר לתרגם אותו ולדבר עליו כי הוא מתאר בצורה מקסימה את החוויה / ההוויה הישראלית של יום שישי- לקראת שבת.
* גם השיר של [הדג נחש](http://www.youtube.com/watch?v=onGX_Q0okcQ) בנושא יום שישי רלוונטי לדיון.